**Od 13. 2. 2023 obvezna uporaba elektronskega** **poenostavljenega trošarinskega dokumenta za gibanja trošarinskih izdelkov**

**za dobavo za komercialni namen in popolnoma denaturiranega alkohola**

**med Slovenijo in državami članicami**

Kot dobava za komercialni namen se šteje gibanje trošarinskih izdelkov iz države članice, kjer so bili trošarinski izdelki sproščeni v porabo (trošarina je bila zanje plačana v državi odpreme), v drugo državo članico za namen opravljanja dejavnosti. Od 13. 2. 2023 se bo za tovrstna gibanja uporabljala nova ureditev, ki vključuje obvezno uporabo računalniško podprtega sistema za nadzor nad gibanjem trošarinskih izdelkov ter uvedbo novih trošarinskih statusov, ki jih bodo morali predhodno pridobiti subjekti, ki bodo želeli izvajati gibanje za dobavo za komercialni namen (v nadaljevanju gibanje za komercialni namen). Smiselno se bo nova ureditev uporabljala tudi za gibanje popolnoma denaturiranega alkohola med Slovenijo in drugimi državami članicami.

V nadaljevanju so izpostavljene bistvene novosti, ki jih prinaša novela Zakona o trošarinah ([ZTro-1B](https://www.uradni-list.si/glasilo-uradni-list-rs/vsebina/2021-01-3807?sop=2021-01-3807)) v zvezi z gibanji za komercialni namen in popolnoma denaturiranega alkohola med Slovenijo in državami članicami in se **začnejo uporabljati 13. februarja 2023,** ko bo ustrezno nadgrajen tudi informacijski sistem davčnega organa za elektronsko izvajanje teh postopkov.

1. **Obvezna uporaba računalniško podprtega sistema za nadzor nad gibanjem trošarinskih izdelkov (17. člen ZTro-1B)**

Določa se obvezna uporaba računalniško podprtega sistema ([EMCS](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Informacijski_sistem_SIEMCS_spremljanje_gibanj_v_rezimu_odloga_placila_trosarine.docx)), ki že sedaj omogoča spremljanje in nadzor nad gibanjem trošarinskih izdelkov v režimu odloga, od 13. 2. 2023 pa bo omogočal spremljanje in nadzor nad gibanjem za komercialni namen. Elektronski poenostavljeni trošarinski dokument (ePTD) bo nadomestil uporabo papirnega poenostavljenega trošarinskega dokumenta, ki spremlja gibanje.

1. **Novi statusi gospodarskih subjektov (2. člen ZTro-1B)**

V zvezi z gibanjem trošarinskih izdelkov za komercialni namen (za namen opravljanja dejavnosti)so uvedeni novi statusi gospodarskih subjektov, ki sodelujejo pri tem gibanju:

* »**certificirani pošiljatelj**« je oseba, ki v okviru svoje dejavnosti odpremlja trošarinske izdelke za dobavo za komercialni namen osebi v drugo državo članico;
* »**začasno certificirani pošiljatelj**« je oseba, ki v okviru svoje dejavnosti **občasno odpremi** trošarinske izdelke za dobavo v komercialni namen osebi v drugo državo članico;
* »**certificirani prejemnik**« je oseba, ki v okviru svoje dejavnosti prejema trošarine izdelke, dobavljene za komercialni namen od osebe iz druge države članice;
* »**začasno certificirani prejemnik**« je oseba, ki v okviru svoje dejavnosti **občasno prejme** trošarinske izdelke, dobavljene za komercialni namen, od osebe iz druge države članice;
1. **Postopek pridobitve novih statusov in postopek prijave (26. člen ZTro-1B)**
* *Pogoji za pridobitev statusa in postopek prijave za certificiranega prejemnika in certificiranega pošiljatelja*

Za **certificiranega pošiljatelja in certificiranega prejemnika** se lahko prijavi oseba (fizična oseba z dejavnostjo in pravna oseba):

* ki ima sedež v Sloveniji in
* zagotovi elektronsko izmenjavo podatkov, ki zadevajo gibanje trošarinskih izdelkov ([EMCS](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Informacijski_sistem_SIEMCS_spremljanje_gibanj_v_rezimu_odloga_placila_trosarine.docx)).
* za certificiranega prejemnika je predpisan dodaten pogoj, in sicer predložitev ustreznega instrumenta zavarovanja plačila trošarine.
* *Pogoji za pridobitev statusa in postopek prijave za začasno certificiranega prejemnika in začasno certificiranega pošiljatelja*

**Za začasno certificiranega prejemnika** se lahko prijavi oseba (fizična oseba z dejavnostjo in pravna oseba), ki ima sedež v Sloveniji in izpolnjuje naslednje pogoje:

* najmanj tri delovne dni pred predvideno odpremo trošarinskih izdelkov iz druge države članice davčnemu organu napove prejem trošarinskih izdelkov na predpisanem obrazcu, ki se šteje za prijavo,
* predloži instrument zavarovanja plačila trošarine ali plača trošarino v višini trošarinskega dolga za trošarinske izdelke pred odpremo,
* davčnemu organu omogoči nemoteno opravljanje nadzora glede vrste in količine prejetih trošarinskih izdelkov in zneska plačane trošarine in
* zagotovi elektronsko izmenjavo podatkov, ki zadevajo gibanje trošarinskih izdelkov ([EMCS](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Informacijski_sistem_SIEMCS_spremljanje_gibanj_v_rezimu_odloga_placila_trosarine.docx)).

**Za začasno certificiranega pošiljatelja** se lahko prijavi oseba (fizična oseba z dejavnostjo in pravna oseba), ki ima sedež v Sloveniji, ob pogoju, da:

* zagotovi elektronsko izmenjavo podatkov, ki zadevajo gibanje trošarinskih izdelkov (EMCS),
* najmanj dan pred predvideno odpremo trošarinskih izdelkov v drugo državo članico davčnem organu napove odpremo trošarinskih izdelkov na predpisanem obrazcu, ki se šteje za prijavo.
1. **Gibanje, prejem in odprema trošarinskih izdelkov za dobavo za komercialni namen (11. člen ZTro-1B)**

Trošarinski izdelki, sproščeni v porabo, se gibajo za dobavo za komercialni namen, če se gibajo:

* *Od certificiranega pošiljatelja ali začasno certificiranega pošiljatelja v odpremni državi članici* ***do certificiranega prejemnika ali začasno certificiranega prejemnika v Sloveniji****;*

Če se v Slovenijo iz druge države članice dobavljajo trošarinski izdelki za komercialni namen, pošiljko spremlja elektronski poenostavljeni trošarinski dokument (ePTD), ki ga certificirani pošiljatelj oziroma začasno certificirani pošiljatelj izda v skladu z zakonodajo države članice, iz katere so trošarinski izdelki odpremljeni.

**Certificirani prejemnik oziroma začasno certificirani prejemnik v Sloveniji** izpolni naslednje zahteve:

* pred odpremo trošarinskih izdelkov iz druge države članice predloži instrument zavarovanja plačila trošarine v skladu z 58. oziroma 59. členom ZTro-1;
* plača trošarino v skladu z 12. členom oziroma prvim odstavkom 13. člena ZTro-1;
* omogoči, da davčni organ preveri prejem trošarinskih izdelkov in plačilo trošarine, in
* najpozneje v petih delovnih dneh po prejemu trošarinskih izdelkov davčnemu organu predloži pravilne podatke o prejeti pošiljki.
* ***Od certificiranega pošiljatelja ali začasno certificiranega pošiljatelja v Sloveniji*** *do certificiranega prejemnika ali začasno certificiranega prejemnika v namembni državi članici*

**Certificirani pošiljatelj oziroma začasno certificirani pošiljatelj v Sloveniji**:

* pred predvideno odpremo trošarinskih izdelkov v drugo državo članico za dobavo za komercialni namen izda ePTD ter
* omogoči davčnemu organu, da preveri odpremo trošarinskih izdelkov.
1. **Začetek in konec gibanja trošarinskih izdelkov za dobavo za komercialni namen (12. člen ZTro-1B)**

Gibanje trošarinskih izdelkov za dobavo za komercialni namen **se začne**, ko trošarinski izdelki zapustijo prostore certificiranega pošiljatelja ali začasno certificiranega pošiljatelja ali kateri koli kraj v odpremni državi članici, ki je naveden v ePTD.

Gibanje trošarinskih izdelkov za dobavo za komercialni namen **se konča**, ko certificirani prejemnik ali začasno certificirani prejemnik prejme pošiljko trošarinskih izdelkov v svojih prostorih ali katerem koli kraju v namembni državi članici, ki je naveden v ePTD.

1. **Vračilo trošarine pri gibanju trošarinskih izdelkov, sproščenih v porabo v Sloveniji, med državami članicami (6. člen ZTro-1B)**

Vračilo trošarine pri gibanju trošarinskih izdelkov, sproščenih v porabo v Sloveniji, lahko zahteva **certificirani pošiljatelj ali začasno certificirani pošiljatelj** za trošarinske izdelke odpremljene za dobavo za komercialni namen in dobavljene certificiranemu prejemniku ali začasno certificiranemu prejemniku v drugo državo članico.

Pogoji in postopek uveljavljanja vračila:

* **Certificirani pošiljatelj** pri davčnem organu vloži zahtevek za vračilo trošarine v elektronski obliki ([IS E-TROD](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx)) najpozneje do zadnjega dne tekočega meseca za odpreme trošarinskih izdelkov v preteklem mesecu.
* **Začasno certificirani pošiljatelj** pri davčnem organu vloži zahtevek za vračilo trošarine v elektronski obliki ([IS E-TROD](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx)) najpozneje v 30 dneh od dneva začetka gibanja oziroma dneva napovedi odpreme.

Novost glede predložitve dokazil je, da certificirani pošiljatelj oziroma začasno certificirani pošiljatelj namesto predložitve papirnega poenostavljenega trošarinskega dokumenta v zahtevku navede le enotno poenostavljeno trošarinsko referenčno oznako odpremljenih trošarinskih izdelkov ali priloži poročilo o prejemu trošarinskih izdelkov iz računalniško podprtega sistema ali nadomestni dokument iz prve alineje prvega odstavka 42. člena ZTro-1 ali priloži drugo dokazilo o prejemu trošarinskih izdelkov, ki ga je potrdil pristojni organ namembne države članice.

1. **Gibanje popolnoma denaturiranega etilnega alkohola med državami članicami (31. člen ZTro-1B)**

Etilni alkohol, popolnoma denaturiran v skladu z zahtevami iz Izvedbene uredbe Komisije (EU) št. 2017/1112 z dne 22. junija 2017 o spremembi Uredbe (ES) št. 3199/93 o vzajemnem priznavanju postopkov za popolno denaturacijo alkohola za namene oprostitve plačila trošarine (UL L št. 162 z dne 23. junija 2017, str. 22), je **ob uvozu in vnosu v Slovenijo oproščen plačila trošarine** v skladu z osmim odstavkom 72. člena ZTro-1.

Novost je, da se **za gibanje popolnoma denaturiranega etilnega alkohola med državami članicami od 13. 2. 2023** **ne bo več uporabljal papirni trošarinski dokument**, ampak se bo zgoraj opisana ureditev, ki se bo uporabljala od 13. 2. 2023 za gibanje trošarinskih izdelkov za dobavo za komercialni namen, smiselno uporabljala tudi za gibanje popolnoma denaturiranega alkohola med Slovenijo in drugimi državami članicami. To pomeni, da si bodo osebe, ki bodo želele vnašati ali iznašati popolnoma denaturiran alkohol v ali iz Slovenije oziroma iz ali v drugo državo članico, morale **predhodno pridobiti enega od zgoraj naštetih trošarinskih statusov** (certificirani pošiljatelj oziroma prejemnik ali začasno certificirani pošiljatelj oziroma prejemnik) **in zagotoviti elektronsko izmenjavo podatkov, ki zadevajo gibanje trošarinskih izdelkov (**[**EMCS**](https://www.fu.gov.si/fileadmin/Internet/Carina/Poslovanje_z_nami/e_Carina/Opis/EMCS/Informacijski_sistem_SIEMCS_spremljanje_gibanj_v_rezimu_odloga_placila_trosarine.docx)**).**